钦定古今图书集成/明伦汇编/氏族典/第065卷 > 《廖用贤尚友录》 > 虞诩
## 钦定古今图书集成/明伦汇编/氏族典/第065卷 > 《廖用贤尚友录》 > 虞诩

按《后汉书虞诩传》：“诩字升卿，陈国武平人也。早孤，孝
养祖母。县举顺孙，国相奇之，欲以为吏，诩辞。后祖母
终，服阕，辟太尉李修府，拜郎中。永初四年，羌人反乱，
残破并凉，大将军邓骘欲弃凉州，会公卿集议。诩闻
之，乃说李修曰：‘弃之非计’。修善其言，从之。骘以诩异
其议，欲以吏法中伤诩，从朝歌贼甯季等攻杀长吏”，
州郡不能禁，乃以诩为朝歌长。及到官，募求壮士，杀
贼数百人。贼散，迁怀令。后羌寇武都，邓太后以诩有
将帅之略，迁武都太守。羌率众数千遮诩于陈仓崤
谷，诩即停军不进，而宣言上书请兵，须到当发。羌闻
之，乃分钞傍县。诩因其兵散，日夜进道，兼行百馀里，
令吏士各作两灶，日增倍之。或问曰：“孙膑减灶，而君
增之，何也？”诩曰：“孙膑见弱，吾今示强，势有不同故也。”
既到郡，奋击大破之，坐法免。永建元年，为司隶校尉。
时中常侍张防特用权埶，每请托受取，诩辄案之，而
屡寝不报。诩不胜其愤，乃自系廷尉，奏言不忍与防
同朝。防流涕诉帝，诩坐论输左校。宦者孙程、张贤等
知诩以忠获罪，乃相率奏乞帝赦。诩复拜议郎，数日，
迁尚书仆射。诩好刺举，无所回容，数以此忤权戚，遂
九见谴考，三遭刑罚，而刚正之性，终老不屈。永和初，
迁尚书令，以公事去官，卒。